CPL จับมือพันธมิตรเปิดตัวสนีกเกอร์ “PLY”
CPL จับมือพันธมิตรเปิดตัวสนีกเกอร์ “PLY”
16 ก.พ. 2564

นายภูวสิษฏ์ วงษ์เจริญสิน ประธานเจ้าหน้าที่บริหาร บริษัท ซีพีแอล กรุ๊ป จำกัด (มหาชน) หรือ CPL เปิดตัวรองเท้า Sneaker แบรนด์ “พลาย” (PLY) คอลเลคชั่นแรก ที่เป็นการผสมผสานเทคนิคและวัตถุดิบจากรองเท้าเซฟตี้ที่ใช้งานก่อสร้างหรืองานอุตสาหกรรม สู่งานรองเท้าหนังแนวสตรีท (Streetwear) ที่มีความทนทาน แต่สวยงามและคล่องตัว โดยผนึกความร่วมมือกับพันธมิตร ได้แก่ ศิลปินแรปเปอร์ชื่อดัง “กอล์ฟ ฟักกลิ้งฮีโร่” และนางสาวบุณยนุช วิทยสัมฤทธิ์ ผู้บริหารแบรนด์ “31 THANWA” ในการพัฒนาสินค้าและทำตลาดเพื่อเจาะกลุ่มลูกค้าเป้าหมาย
สำหรับรองเท้า PLY คอลเลคชั่นแรก ผลิต 3 สี ได้แก่ ขาว ดำ และสีงาช้าง โดดเด่นด้วยการออกแบบทั้งภายนอกและด้านในของรองเท้าที่มีลวดลายสวยงามและสะท้อนเอกลักษณ์เฉพาะตัวของผู้สวมใส่ ขณะที่พื้นรองเท้าที่ได้รับการพัฒนาจากรองเท้าเซฟตี้ทำให้สามารถรองรับการเหยียบวัสดุ เช่น ตะปู โดยที่พื้นไม่ทะลุ สร้างความปลอดภัยให้กับผู้สวมใส่ โดยรองเท้า PLY จะวางจำหน่ายผ่านทางไลน์ @ : @PLY.OFFICIAL ในราคาคู่ละ 2,850 บาท